Huntex weer stewig op koersPieter Strauss is in beheer van Huntex se sosialemediabemarking en kaartjieverkope en Adriaan Woudstra is die organiseerder. (Foto: Du Preez de Villiers) Na ŉ moeilike paar jaar is die jaggees weer behoorlik in die lug en Huntex het die afgelope naweek sy deel gedoen om dit te bevorder. Dié ekspo is weer by die Gallagher-konferensiesentrum in Midrand aangebied. Maroela Media was daar en het vir Adriaan Woudstra, mede-eienaar en organiseerder, oor sy uitdagings en suksesse uitgevra. “Die reël van geleenthede is in my bloed. Ek het vir 32 jaar, tydens die ou én nuwe regering se bewind, by buitelandse sake gewerk as direkteur van internasionale konferensies in die protokol-afdeling. Wanneer staatshoofde bymekaargekom het, moes ek die logistiek, sekuriteit en verblyf reël. “Ná my aftrede het ek ŉ maatskappy gestig om konferensies vir die openbare sektor te reël, maar dit het nie goed uitgewerk nie, want as jy sake met die staat wil doen moet jy geld onder die tafel gee en ek doen dit nie,” sê hy. “Ek het my toe tot die privaatsektor gewend en by SA Jagters, oftewel die Suid-Afrikaanse Jagters- en Wildbewaringsvereniging (SAJWV) uitgekom. Ek was self nie ŉ jagter nie en besit nie wapens nie, maar hulle het die behoefte gehad aan iemand wat vir hulle ŉ skou kon reël.” Woudstra het in 2010 marknavorsing gedoen en bevind dat daar wel ŉ behoefte aan ŉ professionele jagskou was. “Omdat ek vir jare regeringskonferensies by Gallagher gereël het, ken ek die lokaal en die mense en het besluit om dit hier te doen. Ons eerste skou is toe in 2011 gehou en dit was ŉ groot sukses. Ons het dit in twee sale met 110 uitstallers gehou. “Huntex het op en af gegaan, maar as jy nou kyk het die skou mooi gegroei.” Huntex se vier sale was vanjaar stampvol. (Foto: Du Preez de Villiers) Hy sê in 2016 het daar 45 000 besoekers opgedaag, maar dit die skou baie seergemaak. “ŉ Skou is ŉ nommersspel en jy moet getalle jaag, want hoe meer uitstallers jy kry, hoe meer besoekers woon dit by. Daar kom egter ŉ punt waar te veel besoekers die skou benadeel. “ŉ Uitstaller kan net met 100 mense per dag ŉ sinvolle gesprek voer om ŉ geweer te verkoop. As daar te veel mense is, byvoorbeeld as daar nege mense moet wag om gehelp te word terwyl die uitstaller met een persoon besig is, draai hulle om en kom nooit weer terug nie. “Ons mense is nou maar net so, hulle hou nie van baie mense om hulle nie en as ŉ geharde jagter wat uit Thabazimbi na Huntex kom, sien die parkering is vol, draai hy om en gaan huis toe en kom nooit weer terug nie.” Om die probleem die hoof te bied het Woudstra ŉ BBP-dag vir uitgesoekte kliente by die skou gevoeg wat op die Vrydag voor die skou val. “Welgestelde persone, wat ŉ R100 000-geweer wil koop hou ook nie van skares om hulle nie en daarom is dit belangrik dat dié dag op ŉ weekdag moet val. Dit is ŉ duurder dag is en jy kan net op uitnodiging kom, maar die mense hou daarvan.” By Huntex het die handelaars in gewere en jagtoebehore hul hande vol gehad. (Foto: Du Preez de Villiers) Bemarkingsfokus skuif Woudstra sê die jagbedryf is oor die algemeen gesond, want Suid-Afrikaners is jagters. “Dit kry tans wel ŉ knou omdat so baie wit mense emigreer wat tradisioneel wapens koop en jagters is. Die werklikheid is dat die fokus dus nou na swart mense verskuif om die bedryf te laat groei. Dit is egter bitter moeilik, want volgens die wet moet jy lid van ŉ vereniging wees om jou wapen te hou en almal van hulle is leliewit en Afrikaans. Daar is wel opkomende swart verenigings, maar weens ŉ gebrek aan kundigheid en gepaardgaande organisatoriese vermoë sukkel hulle en moet bygestaan word. “Ek bemark dus onder swart mense. Hulle kom toenemend na die skou toe en vanjaar het ons vir die eerste keer swart professionele jagters hier wat hulle dienste kom verkoop.” Hy sê dit raak nou moontlik vir swart mense wat meer gemaklik is om met swart professionele jagters op swart boere se plase te gaan jag. “Die swart man moet tot die besef kom dat sy oupa gejag het. Daar is geen rede waarom hy nie kan jag nie. Die jagbedryf kan ook doodloop as dit nie regeringsondersteuning kry nie. Frik du Plooy, eienaar van Wildman en Musgrave: “Ek is ŉ sakeman en wil nie by politiek betrokke raak nie, maar die jagbedryf word as te wit gesien en dit moet verander, want ons kan nie in silo’s oorleef nie. Jy kan kultureel op jou eie wees, maar as dit ŉ gemeenskaplike terrein is, moet ons deel en saamwerk.” Hy sê Huntex is die vertoonvenster van die jagbedryf en maak sy klein bydrae om vir almal blootstelling te gee en geleenthede te bied, “sodat almal kan jag en wettig vuurwapens besit”. Werk saam vir jou vuurwapenlisensie Hy sê die polisie se houding jeens die uitreiking van vuurwapenlisensies wissel, wat daartoe lei dat voornemende vuurwapeneienaars soms hul lisensies vinnig kry of soms baie lank wag. “Dit hang baie af van die persone wat in beheer is van die sentrale vuurwapenregister. Ons in die vuurwapenbedryf doen vreeslik baie moeite om met hulle bande te smee sodat ons goed met hulle oor die weg kan kom. Gawie du Toit van Magnum kluise: “Baie mense het die geneigdheid om te begin skree as sake nie na wense verloop nie, maar ons het mettertyd geleer om jou in die betrokke amptenaar se skoene te plaas en te verstaan wat sy uitdaging is. Jy moet eenvoudig net mooi praat met hom. Elke keer as ons met die sentrale vuurwapenregister se mense mooi praat en goeie gesprekke het, vra hulle vir ons hoe hulle ons kan help. Dit is wat jy wil hê, jy wil hê die amptenaar moet aan jou kant wees.” Hy sê dit help nie jy gooi klippe nie. “Ons het almal ŉ behoefte om ŉ wettige vuurwapen te besit en ek wil nie twee jaar vir ŉ lisensie wag nie. Ons wil die verhouding gesond hou sodat ons vorentoe kan gaan. “Tans is die bestuur in die sentrale vuurwapenregister polisiemanne waarmee die jagbedryf kán praat,” sê Woudstra. Huntex steun op een man Voor Covid-19 uitgebreek het, was daar sewe mense wat permanent vir Huntex gewerk het, maar weens die inperking het Woudstra almal verloor. Met die opheffing van die inperking het Woudstra in Januarie verlede jaar die groen lig gekry om weer te mag skou. “Ek het vir die ander vennoot, die SAJWV, gevra of ek in April kan skou. Die antwoord was dat ek móét, want as ons vir drie jaar nie skou nie, is Huntex dood. Ons moes ons voete in die deur hou selfs al verloop sake nie 100% na wense nie. “Ek het in twee en ŉ half maande alleen die skou gereël en my vrou kon ook deeltyds met die rekeninge help. “Na die tyd het ek besef dat as ek daardie skou alleen in so kort tyd kon reël, hoewel dit nie perfek was nie, het ek nou ŉ jaar gehad om die 2023-skou te reël. Ankie Stroebel van Wildbedryf Suid-Afrika “Ek besluit toe om dit weer alleen te doen en toe ek na my begroting kyk, besef ek dat ek nie meer salarisse hoef te betaal nie. Toe kon ek my stalletjiepryse met 49% verlaag. “Derhalwe is al die kleiner ondernemings wat dit in die verlede nie kon bekostig nie, nou hier. ŉ 3m by 3m-stalletjie was eers R22 000 en vanjaar is dit R11 000. Dit is waarom amper die helfte van ons uitstallers nuut is. “Hier is wel nuwe uitstallers wat ek verlede jaar kon werf en dan is daar diegene wat elke jaar kom omdat hulle weet dit werk. ŉ Handelaar wat hierheen kom sien hy verkoop wapens en doen goed en drie maande daarna kom hy agter daar is meer voete in sy winkel en dan kom hy weer.” Gewere of niks Woudstra sê die skou gaan oor gewere en die besoekers kom hierheen vir die gewere en ammunisie. Ek móét goeie en baie wapenhandelaars hê om van die skou ŉ sukses te maak. Die klere, messe en ander toebehore is ŉ bysaak.” Hy sê dit is wel ŉ uitdaging om wapenhandelaars hier te kry, veral dié uit Pretoria, maar daar was 23 wapenhandelaars van regoor die land wat die skou ondersteun het. “Dit is harde werk om te skou. Jy moet voor die tyd adverteer om mense bewus van jou stalletjie te maak. Dan moet jy jou stalletjie mooi maak en vir drie dae is jy die heeltyd besig om te verkoop en elke minuut is daar iemand wat iets wil weet,” sê hy. Henk Bekker van Reloading Technologies: Buiten sy eie bemarking help Huntex ook met die uitstallers se advertensies en Woudstra het Pieter Strauss se hulp ingeroep om voor te vat met sosialemediabemarking en die vooraf kaartjieverkope. “Dit het besonder goed verloop, soveel so dat die voorafkaartjies se toue baie langer was as dié wat kaartjies by die deure wou koop,” sê Woudstra. Weer op koers Verlede jaar het Huntex net drie van Gallagher se sale gebruik en daar was slegs 21 000 besoekers. Daar was net 13 vuurwapenhandelaars en baie min gewere. “Ons het baie kritiek op sosiale media verduur,” sê Woudstra, “maar weens die wêreldwye logistieke probleme wat die inperking veroorsaak het, was daar nie wapens beskikbaar nie. Boonop het die oorlog wat in Oekraïne uitgebreek het veroorsaak dat die ammunisie- en wapenvervaardigers hulle fokus van siviele na oorlogwapens verskuif het. Darryl Larsen van Southern Sky Operations: “Ek moes toe my strategie aanpas en al manier was om baie hard saam met die uitstallers te werk om ŉ mooier en beter skou te maak.” Vanjaar het sake aansienlik beter gelyk. Vier sale is beset en die totale besoekerstal was 24 056 mense. Woudstra oorweeg dit om Huntex volgende jaar oor vier dae aan te bied. Jeff Bruce-Brand van Bushnell: